
Profil għat-Tagħlim Professjonali tal-Għalliema għal Inklużjoni

**L-Aġenzija Ewropea għall-Ħtiġijiet Speċjali u l-Edukazzjoni Inklużiva**

Dan huwa estratt mir-rapport [*Profile for Inclusive Teacher Professional Learning: Including all education professionals in teacher professional learning for inclusion*](https://www.european-agency.org/resources/publications/TPL4I-profile)(disponibbli bl-Ingliż biss).

Bil-għan li tinkiseb aċċessibbiltà ikbar, dan ir-rapport huwa disponibbli f’25 lingwa u huwa f’format elettroniku aċċessibbli fuq il-websajt tal-Aġenzija:
[www.european-agency.org/resources/publications/TPL4I-profile](http://www.european-agency.org/resources/publications/TPL4I-profile)

Din hija traduzzjoni ta’ test oriġinali bl-Ingliż. Fil-każ ta’ dubju dwar il-preċiżjoni tal-informazzjoni fit-traduzzjoni, jekk jogħġbok irreferi għat-test oriġinali bl-Ingliż.

© **European Agency for Special Needs and Inclusive Education 2022**



Iffinanzjat mill-Unjoni Ewropea. Il-fehmiet u l-opinjonijiet espressi huma madankollu dawk tal-awtur(i) biss u mhux neċessarjament jirriflettu dawk tal-Unjoni Ewropea jew tal-Kummissjoni Ewropea. La l-Unjoni Ewropea u lanqas il-Kummissjoni Ewropea ma jistgħu jinżammu responsabbli għalihom.



Dan ix-xogħol huwa liċenzjat skont il-[Liċenzja Creative Commons Attribution-NonCommercial-ShareAlike 4.0. International](https://creativecommons.org/licenses/by-nc-sa/4.0/). Inti tista’ taqsam u tadatta din il-pubblikazzjoni.

Din il-pubblikazzjoni hija riżorsa bis-sors miftuħ. Dan ifisser li inti tista’ tidħol fiha, tużaha, timmodifikaha u tqassamha filwaqt li tagħti kreditu xieraq lill-Aġenzija Ewropea għall-Ħtiġijiet Speċjali u l-Edukazzjoni Inklużiva. Jekk jogħġbok irreferi għall-Politika dwar l-Aċċess Miftuħ tal-Aġenzija għal aktar informazzjoni: [www.european-agency.org/open-access-policy](https://www.european-agency.org/open-access-policy%22%20%5Ct%20%22_blank%22%20%5Co%20%22https%3A//www.european-agency.org/open-access-policy.).

**MT**

**WERREJ**

[Introduzzjoni 4](#_Toc115692364)

[Apprezzament tad-diversità tal-istudenti 5](#_Toc115692365)

[Il-konċezzjonijiet tal-inklużjoni, l-ekwità u l-edukazzjoni ta’ kwalità 5](#_Toc115692366)

[Il-fehmiet tal-professjonisti tal-edukazzjoni fuq id-differenza bejn l-istudenti 7](#_Toc115692367)

[Is-sostenn tal-istudenti kollha 8](#_Toc115692368)

[Il-promozzjoni tat-tagħlim akkademiku, prattiku, soċjali u emozzjonali tal-istudenti kollha 9](#_Toc115692369)

[Is-sostenn tal-benesseri tal-istudenti kollha 10](#_Toc115692370)

[Approċċi ta’ tagħlim effettivi u organizzazzjoni flessibbli tas-sostenn 11](#_Toc115692371)

[Il-ħidma ma’ oħrajn 13](#_Toc115692372)

[L-għoti ta’ vuċi vera lill-istudenti 14](#_Toc115692373)

[Il-ħidma mal-ġenituri u l-familji 15](#_Toc115692374)

[Il-ħidma ma’ medda ta’ professjonisti tal-edukazzjoni 16](#_Toc115692375)

[L-iżvilupp professjonali personali u kollaborattiv 18](#_Toc115692376)

[L-għalliema u professjonisti tal-edukazzjoni oħra bħala membri ta’ komunità ta’
tagħlim professjonali inklużiva 18](#_Toc115692377)

[Tagħlim professjonali għall-inklużjoni li jibni fuq l-edukazzjoni inizjali tal-għalliema u
l-kompetenzi ta’ professjonisti tal-edukazzjoni oħra 20](#_Toc115692378)

Introduzzjoni

Il-[***Profil għat-Tagħlim Professjonali tal-Għalliema għal Inklużjoni***](https://www.european-agency.org/resources/publications/TPL4I-profile)għandu l-għan li jsostni lill-professjonisti kollha tal-edukazzjoni biex jimpenjaw ruħhom lejn l-edukazzjoni ta’ kwalità għall-istudenti kollha.

Tul il-*Profil*, it-termini “għalliema”, “staff tal-iskola” u “professjonisti tal-edukazzjoni” jirreferu għal **għalliema qabel it-taħriġ u fit-taħriġ, għalliema li jipprovdu mentoring u ta’ sostenn, mexxejja tal-iskola, edukaturi tal-għalliema, assistenti tat-tagħlim u speċjalisti***.* Billi jorbot l-istaff ibbażat fl-iskola u dak mhux ibbażat fl-iskola, “professjonisti tal-edukazzjoni” huwa meqjus bħala terminu komprensiv li jqis il-professjonisti kollha bħala membri ugwali ta’ komunità ta’ tagħlim professjonali inklużiva.

Mibnija fuq il-valuri ewlenin għall-inklużjoni u l-oqsma ta’ kompetenza assoċjati identifikati għall-għalliema u professjonisti oħra tal-edukazzjoni, il-kompetenzi huma mifhuma bħala kombinazzjonijiet kumplessi ta’ attitudnijiet, għerf u ħiliet. Ċerta attitudni jew fehma tinħtieġ ċertu għerf jew livell ta’ fehim u mbagħad ħiliet biex wieħed iwettaq dan l-għerf f’sitwazzjoni prattika. (Aġenzija Ewropea, 2012)[[1]](#footnote-2). L-ebda minn dawn mhu biżżejjed waħdu. F’dak li jsegwi, l-attitudnijiet, l-għerf u l-ħiliet issir referenza għalihom bħala:

* “Attitudnijiet u twemmin” jew is-suppożizzjonijiet bażiċi, id-dimensjonijiet etiċi u morali kruċjali tal-inklużjoni u l-mod kif dan jintwerew fil-modi ta’ ħidma, diskors, komunikazzjoni u relazzjonijiet.
* “Għerf u fehim” jew l-għerf u l-informazzjoni intuwittiva essenzjali, il-bażi teoretika tal-professjoni, l-evidenza, il-kunċetti u l-prinċipji bażiċi li huma sottostanti għal edukazzjoni ta’ kwalità.
* “Ħiliet” jew il-ħiliet prattiċi meħtieġa biex jitwettqu l-kompiti essenzjali, u l-proċess deċiżjonali u l-effikaċja biex l-għerf jitqiegħed fil-prattika f’sitwazzjonijiet u kuntesti li jvarjaw, biex jiġu affermati s-suppożizzjonijiet bażiċi u biex tingħata dehra ġdida lill-prattika għal edukazzjoni ta’ kwalità.

L-elenkar tagħhom fl-oqsma ta’ kompetenza ma jfissirx li hemm ordni ġerarkika jew iżolazzjoni tal-kompetenzi, billi dawn huma kollha interkonnessi mill-qrib u interdipendenti.

Għandha tingħata attenzjoni partikolari lill-fokus tal-*Profil* fuq il-**kompitu kollaborattiv** ta’ implimentazzjoni tal-prattika inklużiva, il-valur tiegħu għal **komunità professjonali** li qed tikber involuta fl-inklużjoni u l-użu tiegħu fit-**tagħlim ibbażat fuq ix-xogħol**. Huwa importanti li wieħed jinnota li din il-perspettiva usa’ ma taffettwax il-valur tal-*Profil* għall-għalliema, li jibqgħu l-prattikanti ewlenin u l-aktar sinifikanti fost il-professjonisti kollha involuti.

Bħala qafas ta’ kompetenza għall-inklużjoni u l-ekwità fl-edukazzjoni, il-*Profil għat-Tagħlim Professjonali tal-Għalliema għal Inklużjoni* joffri lill-professjonisti tal-edukazzjoni, inklużi l-fornituri tat-tagħlim professjonali tal-għalliema, **lingwa komuni**, **repertorju komuni** u **referenza** għal tagħlim professjonali għall-inklużjoni għall-istaff kollu tal-iskola.

Il-**valuri ewlenin** li ġejjin, l-oqsma ta’ **kompetenza** assoċjati, l-**attitudnijiet u t-twemmin** issuġġeriti, l-**għerf u l-fehim**, u l-**ħiliet** jindirizzaw il-professjonisti tal-edukazzjoni kollha biex dawn jingaġġaw fl-iżvilupp tal-kompetenzi għall-inklużjoni.

Apprezzament tad-diversità tal-istudenti

Id-diversità tal-istudenti hija meqjusa bħala riżorsa u assi għal edukazzjoni ta’ kwalità.

L-oqsma ta’ kompetenza f'dan il-valur ewlieni huma relatati ma’:

- il-konċezzjonijiet tal-inklużjoni, l-ekwità u l-edukazzjoni ta’ kwalità;

- il-fehmiet tal-professjonisti tal-edukazzjoni dwar id-differenza bejn l-istudenti.

Il-konċezzjonijiet tal-inklużjoni, l-ekwità u l-edukazzjoni ta’ kwalità

L-attitudnijiet u t-twemmin li nsibu f’dan il-qasam ta’ kompetenza jinkludu …

… l-edukazzjoni hija bbażata fuq twemmin fl-ugwaljanza, impenn lejn id-drittijiet tal-bniedem u l-promozzjoni tal-valuri demokratiċi fil-komunitajiet tal-iskola;

… l-edukazzjoni inklużiva hija dwar il-ġustizzja soċjali fl-edukazzjoni u r-riforma f’livell ta’ soċjetà b’mod aktar wiesa’; din mhijiex negozjabbli;

… l-edukazzjoni inklużiva u l-kwalità fl-edukazzjoni ma jistgħux jitqiesu bħala kwistjonijiet separati;

... l-aċċess għal edukazzjoni mainstream biss mhux biżżejjed; il-parteċipazzjoni tfisser li l-istudenti kollha jkunu involuti f’attivitajiet ta’ tagħlim li jagħmlu sens għalihom;

... l-edukazzjoni inklużiva hija bbażata fuq impenn lejn l-appartenenza, il-kisba, il-benesseri u s-saħħa mentali ta’ kull student.

L-għerf essenzjali u l-fehim li nsibu f’dan il-qasam ta’ kompetenza jinkludu …

… il-kunċetti teoretiċi u prattiċi u l-prinċipji, kif ukoll il-konvenzjonijiet internazzjonali li nsibu fl-edukazzjoni inklużiva fil-kuntesti globali u lokali;

… is-sistema usa’ ta’ kulturi u politiki tal-istituzzjonijiet edukattivi li għandhom impatt fuq l-edukazzjoni inklużiva; is-saħħiet u d-dgħufijiet possibbli tas-sistema tal-edukazzjoni lokali fir-rigward tal-ekwità;

… l-edukazzjoni inklużiva bħala approċċ biex l-iskejjel ikunu aktar akkoljenti, ta’ sostenn u ta’ sfida għall-istudenti kollha, u mhux biss għal dawk li huma mitqiesa bħala li għandhom ħtiġijiet differenti u li jistgħu jkunu f’riskju ta’ esklużjoni mill-opportunitajiet edukattivi;

… il-lingwa tal-inklużjoni u d-diversità u l-implikazzjonijiet tal-użu ta’ terminoloġija differenti biex jiġu deskritti, illejbiljati u kkategorizzati l-istudenti;

… l-edukazzjoni inklużiva bħala l-preżenza (aċċess għall-edukazzjoni), il-parteċipazzjoni (il-kwalità tal-esperjenza tat-tagħlim) u l-kisba (il-proċessi tat-tagħlim u r-riżultati) tal-istudenti kollha;

… l-edukazzjoni inklużiva bħala approċċ li jiżgura r-rappreżentazzjoni tal-esperjenzi tal-istudenti kollha, ir-rikonoxximent tar-riżultati tal-istudenti kollha, u d-distribuzzjoni effettiva tar-riżorsi.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… l-eżaminar b’mod kritiku tat-twemmin u l-attitudnijiet ta’ dak li jkun u l-impatt li dawn għandhom fuq l-azzjonijiet;

… l-ingaġġar fi prattika etika f’kull ħin u fir-rispett tal-kunfidenzjalità;

… l-abbiltà ta’ dikostruzzjoni tal-istorja edukattiva biex wieħed jifhem is-sitwazzjonijiet u l-kuntesti kurrenti;

… strateġiji ta’ sopravivenza li jippermettu l-għalliema jisfidaw attitudnijiet mhux inklużivi u sitwazzjonijiet ta’ segregazzjoni;

… li wieħed ikun empatetiku għas-saħħiet u l-ħtiġijiet differenti tal-istudenti;

… li jiġi mmudellat ir-rispett fir-relazzjonijiet soċjali u li tintuża lingwa xierqa mal-istudenti u l-istakeholders kollha fl-edukazzjoni;

… bħala mexxej inklużiv, l-ifformular tad-direzzjoni biex titrawwem u tiġi sostnuta kultura ta’ skola inklużiva li hija kkaratterizzata minn ġenerożità u appartenenza vera ta’ kulħadd.

Il-fehmiet tal-professjonisti tal-edukazzjoni fuq id-differenza bejn l-istudenti

L-attitudnijiet u t-twemmin li nsibu f’dan il-qasam ta’ kompetenza jinkludu …

… il-varjabbiltà fl-iżvilupp tal-bniedem hija naturali u għandha titqies bħala n-norma;

… id-diversità tal-istudenti għandha tkun rispettata, ivvalorizzata u mifhuma bħala riżorsa li ttejjeb l-opportunitajiet tat-tagħlim għal kulħadd u li żżid valur lill-iskejjel, il-komunitajiet lokali u s-soċjetà;

… l-għalliem huwa influwenza ewlenija fuq l-istima personali tal-istudent u, bħala konsegwenza, il-potenzjal tat-tagħlim tagħhom;

… il-kategorizzazzjoni u l-illejbiljar tal-istudenti jista’ jkollhom impatt negattiv fuq l-opportunitajiet ta’ tagħlim;

… kull membru tal-istaff fl-edukazzjoni għandu responsabbiltà biex jikkontribwixxi għal kultura tal-iskola li tilqa’ d-diversità.

L-għerf essenzjali u l-fehim li nsibu f’dan il-qasam ta’ kompetenza jinkludu …

… li huwa “normali li tkun differenti”;

… informazzjoni essenzjali dwar id-diversità tal-istudenti li toħroġ mill-ħtiġijiet ta’ sostenn, il-kultura, il-lingwa, l-isfond soċjoekonomiku, eċċ, l-interazzjonijiet bejn il-karatteristiċi tad-diversità u l-interazzjoni tagħhom mal-kuntest tal-iskola;

… kunċetti li jinsabu f’aspetti differenti tal-identitajiet tal-istudenti (diżabilità, ġeneru, multilingwaliżmu, eċċ.) u l-impatt ta’ prattiki diskriminatorji (ibbażati fuq razziżmu, diskriminazzjoni kontra persuni b’diżabilità, eċċ.);

… li l-istudenti jitgħallmu b’modi differenti, u dawn jistgħu jintużaw biex isostnu t-tagħlim tagħhom stess u dak ta’ sħabhom;

… li l-iskola hija komunità u ambjent soċjali li taffettwa l-istima personali u l-potenzjal ta’ tagħlim tal-istudenti;

… li l-iskola u l-popolazzjoni tal-klassi qed tinbidel il-ħin kollu; id-diversità ma tistax titqies bħala kunċett statiku.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… li wieħed jista’ jitgħallem mid-diversità tal-istudenti;

… li jiġu identifikati l-modi xierqa kif wieħed iwieġeb għad-diversità fis-sitwazzjonijiet kollha, inkluż l-immaniġġjar ta’ inċidenti ta’ razziżmu u li jiġu evitati approċċi għall-imġiba tal-istudenti li huma orjentati lejn in-nuqqasijiet;

… li tiġi indirizzata d-diversità fl-implimentazzjoni tal-kurrikulu;

… li tintuża d-diversità ta’ approċċi ta’ tagħlim bħala riżorsa għall-istruzzjoni;

… id-djalogu interkulturali, il-medjazzjoni u l-edukazzjoni dwar il-paċi biex jinħolqu komunitajiet ta’ klassijiet koeżivi;

… li ssir kontribuzzjoni għall-bini ta’ skejjel bħala komunitajiet ta’ tagħlim li jirrispettaw, jinkoraġġixxu u jiċċelebraw il-kisbiet tal-istudenti kollha;

… li tiġi offruta gwida fost il-kollegi, l-għalliema qabel it-taħriġ u dawk li għadhom kemm ikkwalifikaw dwar kif jindirizzaw id-diversità.

Is-sostenn tal-istudenti kollha

L-għalliema u professjonisti oħra tal-edukazzjoni huma impenjati fil-fond lejn il-kisbiet, il-benesseri u l-appartenenza tal-istudenti kollha.

L-oqsma ta’ kompetenza f'dan il-valur ewlieni huma relatati ma’:

- il-promozzjoni tat-tagħlim akkademiku, prattiku, soċjali u emozzjonali tal-istudenti kollha;

- is-sostenn tal-benesseri tal-istudenti kollha;

- approċċi ta’ tagħlim effettivi u organizzazzjoni flessibbli tas-sostenn.

Il-promozzjoni tat-tagħlim akkademiku, prattiku, soċjali u emozzjonali tal-istudenti kollha

L-attitudnijiet u t-twemmin li nsibu f’dan il-qasam ta’ kompetenza jinkludu …

… it-tagħlim huwa primarjament attività soċjali;

… mill-fehma olistika, it-tagħlim akkademiku, prattiku, soċjali u emozzjonali huma ta’ importanza ugwali għall-istudenti kollha;

… l-aspettazzjonijiet tal-istudenti huma fattur determinanti ewlieni tas-suċċess tal-istudenti u għalhekk l-aspettazzjonijiet għoljin għall-istudenti kollha huma kritiċi;

… il-ġenituri u l-familji huma riżorsa essenzjali għat-tagħlim tal-istudenti;

… il-potenzjal ta’ tagħlim ta’ kull student għandu jiġi skopert, stimulat u valorizzat.

L-għerf essenzjali u l-fehim li nsibu f’dan il-qasam ta’ kompetenza jinkludu …

… li l-iżvilupp tal-intelliġenzi u l-kapaċitajiet ikun flessibbli;

… il-valur tal-prevenzjoni u l-interventi bikrija;

… forom u mogħdijiet ta’ żvilupp tipiċi tat-tfal, b’mod partikolari relatati mal-ħiliet soċjali u tal-komunikazzjoni;

… mudelli ta’ tagħlim u approċċi lejn it-tagħlim differenti li l-istudenti jistgħu jieħdu;

… il-ħtiġijiet individwali tal-istudenti, l-ippjanar tas-sostenn u l-monitoraġġ tar-riżultati tal-istudenti;

… il-ħtieġa għal akkomodazzjonijiet u sostenni raġonevoli (fiżiċi, soċjali, emozzjonali u/jew akkademiċi) biex jiġu indirizzati ċ-ċirkostanzi individwali li jeħtieġu attenzjoni fi kwalunkwe punt ta’ żmien.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… komunikazzjoni verbali u mhux verbali effettiva li twieġeb għall-modalitajiet differenti ta’ komunikazzjoni tal-istudenti, tal-ġenituri u professjonisti oħra;

… is-sostenn tal-iżvilupp tal-ħiliet u l-possibilitajiet ta’ komunikazzjoni tal-istudenti;

… l-assessjar u l-iżvilupp ta’ strateġiji effettivi u ħiliet ta’ tagħlim fl-istudenti;

… l-iffaċilitar ta’ tagħlim bejn il-pari u approċċi kooperattivi ta’ tagħlim oħra;

… l-iffaċilitar ta’ ambjenti tat-tagħlim siguri fejn l-istudenti jistgħu jieħdu riskji u anke ma jirnexxux;

… l-assessjar għal approċċi ta’ tagħlim li jqiesu t-tagħlim soċjali, emozzjonali u akkademiku.

Is-sostenn tal-benesseri tal-istudenti kollha

L-attitudnijiet u t-twemmin li nsibu f’dan il-qasam ta’ kompetenza jinkludu …

… l-importanza li tinbena relazzjoni pożittiva bejn l-għalliem u l-istudent ma’ kull student;

… l-importanza li wieħed ikun sensittiv għall-ħtiġijiet emozzjonali tal-istudenti;

… l-importanza li wieħed jieħu ħsieb il-benesseri tiegħu stess bħala professjonist.

L-għerf essenzjali u l-fehim li nsibu f’dan il-qasam ta’ kompetenza jinkludu …

… approċċi ta’ mmaniġġjar pożittiv tal-imġiba u tal-klassi;

… kif is-saħħa mentali taffettwa l-benesseri ġenerali u t-tagħlim;

… li wieħed jifhem li l-emozzjonijiet u l-kuntesti soċjali jistgħu jiskattaw jew jimblokkaw it-tagħlim.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… l-użu ta’ ħiliet ta’ tmexxija fil-livell tal-klassi li jinvolvu approċċi sistematiċi għall-immaniġġjar pożittiv tal-klassi;

… it-tneħħija ta’ ostakli soċjali fl-arranġamenti tal-gruppi;

… l-implimentazzjoni ta’ approċċi ta’ mmaniġġjar pożittiv tal-imġiba li jsostnu l-iżvilupp u l-interazzjonijiet soċjali tal-istudenti;

… l-iżvilupp ta’ strateġiji ta’ reżiljenza u sopravivenza biex wieħed jittratta imġiba diffiċli.

Approċċi ta’ tagħlim effettivi u organizzazzjoni flessibbli tas-sostenn

L-attitudnijiet u t-twemmin li nsibu f’dan il-qasam ta’ kompetenza jinkludu …

… li t-tagħlim effettiv ifittex li jirrappreżenta lill-istudenti kollha;

… l-għalliema jieħdu responsabilità biex jiffaċilitaw it-tagħlim tal-istudenti kollha fil-klassi;

… l-abbiltajiet tal-istudenti mhumiex fissi; l-istudenti kollha għandhom il-kapaċità li jitgħallmu u jiżviluppaw;

… klassijiet eteroġenji li għandhom il-potenzjal li jsostnu t-tagħlim ta’ kulħadd;

… it-tagħlim huwa proċess, u l-għan għall-istudenti kollha huwa li jiżviluppaw strateġiji u ħiliet ta’ tagħlim effettivi, u mhux sempliċiment għerf ta’ kontenut jew suġġetti;

… il-proċess tat-tagħlim huwa essenzjalment fl-istess għall-istudenti kollha; ftit huma t-“tekniki speċjali” meħtieġa;

… f’xi okkażjonijiet, diffikultajiet partikolari fit-tagħlim jeħtieġu risponsi bbażati fuq adattazzjonijiet għall-kurrikulu u l-approċċi tat-tagħlim;

… l-adattazzjonijiet għal xi studenti mhumiex a skapitu tal-oħrajn iżda jikkontribwixxu għall-bini ta’ approċċi ta’ tagħlim universali.

L-għerf essenzjali u l-fehim li nsibu f’dan il-qasam ta’ kompetenza jinkludu …

… kif l-istudenti jitgħallmu u l-pedagoġiji li jsostnu l-proċess tat-tagħlim;

… l-immaniġġjar tal-ambjent fiżiku u soċjali tal-klassi biex isostni t-tagħlim;

… modi kif jiġu identifikati u mbagħad indirizzati xkilijiet differenti għat-tagħlim u l-implikazzjonijiet tagħhom għat-tagħlim;

… l-iżvilupp ta’ ħiliet bażiċi – b’mod partikolari, kompetenzi ewlenin – flimkien mal-approċċi assoċjati għat-tagħlim u l-assessjar;

… l-assessjar tat-tagħlim iffukat fuq l-identifikazzjoni tas-saħħiet ta’ kull student;

… pedagoġiji li jwieġbu għall-kultura u d-differenzjazzjoni tal-kontenut tal-kurrikulu, tal-proċessi tat-tagħlim u l-materjali tat-tagħlim biex jiġu inklużi l-istudenti kollha u jiġu ssodisfatti l-ħtiġijiet differenti tagħhom;

… il-prinċipji u l-linji gwida ta’ disinn universali, id-differenzjazzjoni u oqfsa oħra għall-iżvilupp ta’ ambjenti ta’ tagħlim inklużiv u biex jiġu żgurati esperjenzi ta’ tagħlim siewja għal kulħadd;

… approċċi ta’ tagħlim personalizzat li jsostnu l-istudenti kollha biex jiżviluppaw l-awtonomija fit-tagħlim tagħhom;

… l-iżvilupp, l-implimentazzjoni u r-reviżjoni effettiva tal-pjanijiet edukattivi individwali jew programmi simili ta’ tagħlim individwalizzat għal xi studenti, meta dan ikun xieraq.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… l-użu ta’ ħiliet ta’ tmexxija fil-livell tal-klassi li jinvolvu approċċi sistematiċi għall-immaniġġjar pożittiv tal-klassi;

… il-ħidma ma’ studenti individwali kif ukoll gruppi eteroġenji;

… l-użu tal-kurrikulu bħala għodda għall-inklużjoni li ssostni l-aċċess għat-tagħlim;

… l-indirizzar ta’ kwistjonijiet ta’ diversità fil-proċessi tal-iżvilupp tal-kurrikulu;

… id-differenzjazzjoni tal-metodi, il-kontenut u r-riżultati għat-tagħlim;

… l-użu ta’ approċċi ta’ tagħlim ibbażati fuq l-evidenza biex jinkisbu l-għanijiet ta’ tagħlim, bħal struzzjoni flessibbli, rotot ta’ tagħlim alternattivi, solvien kollaborattiv tal-problemi u feedback ċar għall-istudenti;

... l-iffaċilitar tat-tagħlim kooperattiv fejn l-istudenti jgħinu lil xulxin f’modi differenti – inkluż tutoring bejn il-pari – fi ħdan gruppi ta’ studenti flessibbli;

… l-użu ta’ ICT u teknoloġija assistiva biex isostnu approċċi flessibbli għat-tagħlim;

... l-użu ta’ assessjar formattiv u summattiv li jsostni t-tagħlim u ma jillejbiljax jew iwassal għal konsegwenzi negattivi għall-istudenti;

… l-użu ta’ medda ta’ ħiliet ta’ komunikazzjoni verbali u mhux verbali biex jiġi ffaċilitat it-tagħlim.

Il-ħidma ma’ oħrajn

Ir-rappreżentanza, il-kollaborazzjoni u l-ħidma f’tim huma approċċi essenzjali għall-għalliema kollha u professjonisti tal-edukazzjoni oħra*.*

L-oqsma ta’ kompetenza f'dan il-valur ewlieni huma relatati ma’:

- l-għoti ta’ vuċi vera lill-istudenti;

- il-ħidma mal-ġenituri u l-familji;

- il-ħidma ma’ medda ta’ professjonisti tal-edukazzjoni.

L-għoti ta’ vuċi vera lill-istudenti

L-attitudnijiet u t-twemmin li nsibu f’dan il-qasam ta’ kompetenza jinkludu …

… l-istudenti huma riżorsa għall-edukazzjoni ta’ kwalità;

… għandhom jinstemgħu l-opinjonijiet tal-istudenti fuq kwistjonijiet li jikkonċernaw l-esperjenzi tal-iskola tagħhom, is-sostenn għat-tagħlim u l-ippjanar għall-futur tagħhom;

… il-ħolm, l-għanijiet u l-biżgħat personali tal-istudenti huma importanti u għandhom jinstemgħu, b’mod partikolari dawk tal-istudenti bi ħtiġijiet kumplessi jew li jappartjenu għal gruppi vulnerabbli jew li diffiċli li jintlaħqu, u jinkludu dawk ta’ studenti li huma barra mill-edukazzjoni formali jew f’edukazzjoni ta’ qabel jew wara l-iskola.

L-għerf essenzjali u l-fehim li nsibu f’dan il-qasam ta’ kompetenza jinkludu …

… il-vuċijiet tal-istudenti jinkludu l-valuri, l-opinjonijiet, it-twemmin, il-fehmiet u l-perspettivi tal-istudenti u l-familji tagħhom, kif ukoll il-livell sa fejn dawn jingħataw kunsiderazzjoni u tittieħed azzjoni fuqhom meta jkunu qed jittieħdu deċiżjonijiet importanti li jaffettwaw il-ħajja tagħhom;

… ir-riskju ta’ marġinalizzazzjoni ta’ gruppi partikolari ta’ studenti u familji;

… l-iżvilupp tal-awtonomija u d-determinazzjoni personali fl-istudenti, li jeħtieġ relazzjoni/konnettività u t-twemmin li kulħadd jista’ jitgħallem;

… modi differenti kif l-istudenti jiġu mistiedna biex jesprimu l-fehmiet tagħhom;

… l-importanza tal-awtorappreżentanza, l-espressjoni personali u r-rwol ta’ gruppi ta’ rappreżentanza li jirrappreżentaw l-istudenti l-aktar vulnerabbli.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… li wieħed jisma’ l-fehmiet tal-istudenti b’attenzjoni u rispett;

… li jitqiesu l-fehmiet tal-istudenti u li dawn jiġu rikonoxxuti bħala parti ugwali u integrali fid-diskussjonijiet;

… li l-istudenti jingħataw opportunitajiet biex jibdew ideat jew pjanijiet li jiġu ppreżentati għal diskussjoni konġunta u li tista’ tittieħed azzjoni fuqhom u jiġu inkorporati f’deċiżjonijiet politiċi fil-livell lokali, reġjonali u/jew nazzjonali;

… li jiġu żviluppati studenti indipendenti u awtonomi;

… li jiġi żgurat li l-istudenti kollha jkunu jistgħu jkunu deċiżuri attivi fil-proċessi ta’ tagħlim u assessjar li huma involuti fihom;

… li ssir ħidma mal-istudenti u l-familji tagħhom għall-personalizzazzjoni tat-tagħlim u l-istabbiliment ta’ miri.

Il-ħidma mal-ġenituri u l-familji

L-attitudnijiet u t-twemmin li nsibu f’dan il-qasam ta’ kompetenza jinkludu …

… l-għalliema u t-tims tal-iskola jaqsmu r-responsabilità biex jgħinu jiżviluppaw il-ħiliet ta’ awtorappreżentanza tal-istudenti;

… li l-ġenituri u l-familji jingħataw vuċi huwa valur miżjud;

... il-ħidma f’kollaborazzjoni mal-ġenituri u l-familji huwa valur miżjud;

… ir-rispett għall-isfondi kulturali u soċjali u l-perspettivi tal-ġenituri u l-familji;

… it-tims tal-iskola huma responsabbli għall-komunikazzjoni effettiva u l-kollaborazzjoni mal-ġenituri u l-istudenti.

L-għerf essenzjali u l-fehim li nsibu f’dan il-qasam ta’ kompetenza jinkludu …

… l-importanza tal-kwistjonijiet ta’ identità, rappreżentazzjoni u awtorappreżentanza ta’ gruppi marġinalizzati;

… l-impatt tar-relazzjonijiet interpersonali fuq il-ksib tal-miri ta’ tagħlim;

… it-tagħlim inklużiv huwa bbażat fuq approċċ ta’ ħidma kollaborattiva;

… l-importanza ta’ ħiliet interpersonali pożittivi.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… is-sostenn tal-awtorappreżentanza tal-istudenti, tal-ġenituri u tal-familji;

… l-ingaġġ effettiv tal-ġenituri u l-familji fis-sostenn tat-tagħlim tat-tifel jew tifla tagħhom;

… il-komunikazzjoni effettiva mal-ġenituri u l-membri tal-familja ta’ sfondi kulturali, etniċi, lingwistiċi u soċjali differenti;

… il-fehim tar-realtajiet personali tal-istudenti u l-familji;

… l-iffaċilitar ta’ sħubiji bejn l-iskola u l-ġenituri u l-ħolqien u s-sostenn ta’ opportunitajiet għall-involviment tal-ġenituri fl-iżvilupp tal-iskola.

Il-ħidma ma’ medda ta’ professjonisti tal-edukazzjoni

L-attitudnijiet u t-twemmin li nsibu f’dan il-qasam ta’ kompetenza jinkludu …

… għarfien li l-għalliema ma jaħdmux waħedhom;

… għarfien dwar l-isfondi, l-esperjenza u l-perspettivi professjonali tal-kollegi;

… l-edukazzjoni inklużiva teħtieġ li l-edukaturi kollha jaħdmu f’tims, li jaqsmu u jirrikonoxxu ħtiġijiet, interessi u tħassib differenti;

… fl-iżvilupp tal-intervent ta’ tim, l-edukazzjoni inklużiva teħtieġ li jittieħdu rwoli flessibbli fost il-professjonisti differenti, fid-dawl tal-għanijiet komuni;

... il-kollaborazzjoni, is-sħubiji u l-ħidma f’tim huma approċċi essenzjali għall-professjonisti tal-edukazzjoni kollha u għandhom jintlaqgħu tajjeb;

… il-ħidma kollaborattiva f’tim issostni t-tagħlim professjonali ma’ u minn professjonisti oħra.

L-għerf essenzjali u l-fehim li nsibu f’dan il-qasam ta’ kompetenza jinkludu …

… il-valur u l-benefiċċji ta’ ħidma kollaborattiva fost l-għalliema u professjonisti tal-edukazzjoni oħra;

… is-sistemi u l-istrutturi ta’ appoġġ disponibbli għal aktar għajnuna, input u pariri;

… mudelli ta’ ħidma fost aġenziji multipli, fejn l-għalliema fi klassijiet inklużivi jikkoperaw ma’ esperti oħra u staff minn medda ta’ dixxiplini differenti;

... tagħlim kollaborattiv, fejn l-għalliema jieħdu l-approċċ ta’ tim li jinvolvi lill-istudenti nfushom, lill-ġenituri, lil sħabhom, lil għalliema oħrajn, lill-istaff ta’ sostenn, u membri tat-tim multidixxiplinari, kif ikun meħtieġ;

… il-lingwa/terminoloġija u l-kunċetti ta’ ħidma bażiċi u l-perspettivi tal-professjonisti kollha involuti fl-edukazzjoni;

… ir-relazzjonijiet ta’ poter li jeżistu bejn l-istakeholders differenti li jridu jiġu rikonoxxuti u mmaniġġjati b’mod effettiv.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… l-implimentazzjoni ta’ ħiliet ta’ tmexxija u mmaniġġjar tal-iskola li jiffaċilitaw il-ħidma effettiva ta’ aġenziji multipli;

… it-tagħlim konġunt u l-ħidma f’tims ta’ tagħlim flessibbli;

… il-ħidma bħala parti minn komunità tal-iskola u bis-sostenn ta’ riżorsi tal-iskola interni u esterni;

… il-bini ta’ komunità ta’ klassi li hija parti minn komunità usa’ tal-iskola;

… il-kontribuzzjoni għal proċessi ta’ evalwazzjoni, reviżjoni u żvilupp ta’ skola sħiħa;

… is-solvien ta’ problemi b’mod kollaborattiv fost il-professjonisti tal-edukazzjoni kollha;

… il-kontribuzzjoni għal sħubiji fil-livell ta’ skola ma’ skejjel oħra, organizzazzjonijiet komunitarji u organizzazzjonijiet edukattivi oħra;

… l-użu ta’ medda ta’ ħiliet ta’ komunikazzjoni verbali u mhux verbali biex tiġi ffaċilitata l-kooperazzjoni ma’ professjonisti oħra;

… il-ħiliet ta’ kowċing fl-edukazzjoni għall-adulti biex jingħata sostenn u mentoring lill-edukaturi kollha fi stadji differenti tal-karrieri tagħhom.

L-iżvilupp professjonali personali u kollaborattiv

It-tagħlim u s-sostenn tal-istudenti huma attivitajiet ta’ tagħlim tul il-ħajja li għalihom l-għalliema u professjonisti tal-edukazzjoni oħra jieħdu responsabbiltà personali u konġunta.

L-oqsma ta’ kompetenza f'dan il-valur ewlieni huma relatati ma’:

- l-għalliema u professjonijiet tal-edukazzjoni oħra bħala membri ta’ komunità ta’ tagħlim professjonali inklużiva;

- tagħlim professjonali għall-inklużjoni li jibni fuq l-edukazzjoni inizjali tal-għalliema u l-kompetenzi ta’ professjonisti tal-edukazzjoni oħra.

L-għalliema u professjonisti tal-edukazzjoni oħra bħala membri ta’ komunità ta’ tagħlim professjonali inklużiva

L-attitudnijiet u t-twemmin li nsibu f’dan il-qasam ta’ kompetenza jinkludu …

… it-tagħlim huwa attività ta’ solvien ta’ problemi li jeħtieġ ippjanar, evalwazzjoni u riflessjoni kontinwi u sistematiċi segwiti minn azzjoni modifikata;

… il-prattika riflessiva tgħin l-edukaturi jaħdmu b’mod effettiv mal-ġenituri, kif ukoll f’tims ma’ oħrajn li jaħdmu fl-iskola u barra minnha;

… il-prattika bbażata fuq l-evidenza hija importanti biex tiggwida l-ħidma tat-tim tal-iskola;

… it-tagħlim u l-prattika kollaborattiva fl-edukazzjoni huma imprevedibbli, multidimensjonali u qatt mhuma lesti;

… l-ivvalorizzar tal-importanza tal-iżvilupp ta’ pedagoġija personali li tiggwida l-ħidma ta’ edukatur;

… l-ivvalorizzar tal-importanza ta’ feedback bejn il-pari fit-tagħlim professjonali.

L-għerf essenzjali u l-fehim li nsibu f’dan il-qasam ta’ kompetenza jinkludu …

… ħiliet personali metakonjittivi u li wieħed jitgħallem kif għandu jitgħallem;

… dak li jagħmel prattikant riflessiv u kif wieħed jiżviluppa r-riflessjoni personali u bejn il-pari fuq dak li jagħmel u fl-azzjoni;

… il-metodi u l-istrateġiji għall-evalwazzjoni tal-ħidma u l-prestazzjoni proprja;

… il-valur tal-komunitajiet ta’ tagħlim professjonali biex jiġu żviluppati ta’ ambjenti ta’ tagħlim inklużiv;

… il-metodi ta’ riċerka attiva u r-rilevanza tagħhom għall-ħidma tal-edukaturi;

… il-metodi ta’ riċerka parteċipatorja u r-rilevanza tagħhom għall-edukazzjoni inklużiva;

… l-iżvilupp ta’ strateġiji personali u kollaborattivi għas-solvien ta’ problemi.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… l-eżaminar b’mod kritiku tat-twemmin u l-attitudnijiet personali u l-impatt li dawn għandhom fuq ir-relazzjonijiet mal-istaff, it-twemmin kondiviż, ir-repertorju u l-azzjonijiet;

… l-evalwazzjoni sistematika tal-prestazzjoni personali meta dawn jaġixxu b’mod konġunt bħala aġenti tal-bidla għall-inklużjoni;

… il-kapaċità li wieħed “ma jibqax isegwi” prattiki preċedenti li jinsabu li huma ineffettivi jew mhux konformi mal-valuri ewlenin tal-inklużjoni;

… ir-razzjonalizzazzjoni ta’ struzzjoni u tagħlim diffiċli u imprevedibbli billi wieħed jirrikonoxxi u jiżen filosofiji li jikkompetu u jevita pożizzjoni purista;

… l-involviment effettiv ta’ oħrajn fir-riflessjoni dwar l-istruzzjoni u t-tagħlim;

… l-involviment tal-familji fil-proċess ta’ żvilupp professjonali ta’ tim;

… il-kontribuzzjoni għall-iżvilupp tal-iskola bħala komunità ta’ tagħlim.

Tagħlim professjonali għall-inklużjoni li jibni fuq l-edukazzjoni inizjali tal-għalliema u l-kompetenzi ta’ professjonisti tal-edukazzjoni oħra

L-attitudnijiet u t-twemmin li nsibu f’dan il-qasam ta’ kompetenza jinkludu …

… l-għalliema u professjonisti tal-edukazzjoni oħra huma responsabbli għall-iżvilupp professjonali kontinwu tagħhom stess;

… l-edukazzjoni inizjali għall-għalliema hija l-ewwel pass fit-tagħlim tul il-ħajja professjonali tal-għalliema;

… il-kompetenzi tal-istruzzjoni huma element kruċjali tat-tagħlim professjonali tal-professjonisti tal-edukazzjoni kollha li huma involuti f’komunitajiet ta’ tagħlim inklużiv;

… l-istruzzjoni u l-provvista ta’ sostenn għall-istudenti huma attivitajiet ta’ tagħlim; li wieħed ikun miftuħ biex jitgħallem ħiliet ġodda u jistaqsi b’mod attiv għal informazzjoni u parir huma xi ħaġa tajba, mhux dgħufija;

… edukatur ma jistax ikun espert fil-kwistjonijiet kollha relatati mal-edukazzjoni inklużiva; għerf bażiku għal dawk li jkunu għadhom jibdew fl-edukazzjoni inklużiva huwa kruċjali, imma t-tagħlim kontinwu huwa essenzjali;

… l-edukaturi jeħtieġu l-ħiliet biex jimmaniġġjaw u jwieġbu għall-ħtiġijiet u d-domandi li dejjem jinbidlu matul il-karrieri tagħhom.

L-għerf essenzjali u l-fehim li nsibu f’dan il-qasam ta’ kompetenza jinkludu …

… il-liġi edukattiva u l-kuntest legali li l-professjonisti tal-edukazzjoni jaħdmu fih u r-responsabbiltajiet u d-dmirijiet tagħhom lejn l-istudenti, il-familji u l-kollegi;

… l-istandards professjonali tal-għalliema u/jew ta’ professjonisti tal-edukazzjoni oħra;

… possibbiltajiet, opportunitajiet u rotot għall-edukazzjoni tal-għalliema fis-servizz jew rotot professjonali oħra fis-servizz sabiex jiġu żviluppati għerf u ħiliet li jtejbu l-prattika inklużiva tal-professjonisti tal-edukazzjoni;

… il-valur miżjud tal-iżvilupp tal-kompetenzi tal-għalliema għal professjonisti mhux għalliema fl-edukazzjoni inklużiva u, bl-istess mod, il-valur miżjud tat-tagħlim professjonali speċjalizzat għall-għalliema.

Il-ħiliet u l-abbiltajiet kruċjali li għandhom jiġu żviluppati f’dan il-qasam ta’ kompetenza jinkludu …

… il-flessibbiltà fl-istrateġiji tal-istruzzjoni li jippromwovu l-innovazzjoni u t-tagħlim personali;

… l-użu ta’ strateġiji tal-immaniġġjar tal-ħin li jakkomodaw possibbiltajiet biex jiġu segwiti opportunitajiet ta’ żvilupp fis-servizz;

… li wieħed ikun miftuħ għal u proattiv fl-użu ta’ kollegi u professjonisti oħra bħala sorsi ta’ tagħlim u ispirazzjoni;

… il-kondiviżjoni ta’ għerf mal-kollegi f’komunitajiet tat-tagħlim professjonali;

… il-kontribuzzjoni għall-proċessi ta’ tagħlim u żvilupp f’komunità fil-livell ta’ skola;

… l-iffaċilitar ta’ opportunitajiet tat-tagħlim professjonali u attivitajiet ta’ tagħlim bejn il-pari għall-inklużjoni fost l-istaff tal-iskola.

1. L-Aġenzija Ewropea għall-Iżvilupp ta’ Edukazzjoni għal Ħtiġijiet Speċjali, 2012. *Profil ta’ Għalliema Inklużivi.* Odense, id-Danimarka.
[www.european-agency.org/resources/publications/teacher-education-inclusion-profile-inclusive-teachers](http://www.european-agency.org/resources/publications/teacher-education-inclusion-profile-inclusive-teachers) (Aċċessat l-aħħar f’Ġunju 2022) [↑](#footnote-ref-2)